দিল্লি কাণ্ডে নয়া মোড়! উমরের দ্বিতীয় গাড়িও উদ্ধার

দিল্লি: দিল্লিতে লালকেল্লার সামনে বিস্ফোরণের তদন্তে নতুন মোড়। হরিয়ানার খাণ্ডওয়ালি গ্রাম থেকে উদ্ধার করা হল অন্যতম সন্দেহভাজন উমর নবির দ্বিতীয় গাড়ি। লাল রঙের ফোর্ড ইকোস্পোর্ট গাড়িটির খোঁজে সকাল থেকেই দিকে দিকে অভিযান চালিয়েছিল পুলিশ। বুধবার অবশেষে হরিয়ানার একটি বাড়ির সামনে থেকে গাড়িটিকে উদ্ধার করা হয়েছে। তার গতিবিধি খতিয়ে দেখা হচ্ছে। গাড়িটির ভিতরে বিস্ফোরক পদার্থ থাকতে পারে বলেও সন্দেহ। ফলে আপাতত তা নিয়ে সতর্ক তদন্তকারীরা।

এই উদ্ধার অভিযানের আগে দিল্লিজুড়ে জারি হয়েছিল হাই অ্যালার্ট। রাজধানীর সব থানায়, আউটপোস্টে ও সীমান্ত চেকপোস্টে বিশেষ নজরদারির নির্দেশ দিয়েছিল পুলিশ। সন্দেহ ছিল, লাল ফোর্ড ইকোস্পোর্টটি বিস্ফোরণের আগে রেকি বা এলাকা পর্যবেক্ষণে ব্যবহার করা হয়েছিল।

আরও পড়ুন: দিল্লির বিস্ফোরণ জঙ্গি হামলাই, স্পষ্ট জানাল কেন্দ্র সরকার

তদন্তকারীদের অনুমান, ঘটনার সঙ্গে জড়িতরা লাল রঙের ইকোস্পোর্ট গাড়িটিকেও নানা কাজে ব্যবহার করেছেন। এমনকি, লালকেল্লার সামনে বিস্ফোরণের পরে ওই গাড়ি নিয়ে আসা হয়েছিল হরিয়ানার গ্রামে। কেউ বা কারা গাড়িটি ঘটনার পরেও ব্যবহার করেছেন। সেই কারণেই এই গাড়িতে গুরুত্বপূর্ণ কিছু প্রমাণ থাকতে পারে বলে মনে করা হচ্ছে। যদিও, গাড়ি উদ্ধারের পরেই হরিয়ানার ওই গ্রামের এলাকা খালি করে দেওয়া হয়। বিশেষজ্ঞদের দিয়ে ভাল করে পরীক্ষা করানো হয়েছে গাড়িটিকে।